“Hrvatska Vlada je uspješno započela proces imenovanja pomoćnika i zamjenika ministara kako bismo pokrenuli obećane reforme, odnosno gospodarstvo koje je protekle četiri godine sasvim uništeno”, napisao je na Facebooku HDZ-ov potpredsjednik Vlade Tomislav Karamarko.

Karamarkovu ocjenu da je u zadnje četiri godine “gospodarstvo potpuno uništeno” provjerili smo uvidom u relevantne statističke indikatore: kretanje BDP-a, broj zaposlenih i broj nezaposlenih, stanje industrijske proizvodnje, te potrošnju kućanstava.

Hrvatski BDP, prema podacima Državnog zavoda za statistiku (DZS), tijekom zadnja četiri kvartala bilježi rast. U četvrtom kvartalu 2014. godine rast je iznosio 0,2 posto, u prvom kvartalu 2015. godine ostvaren je rast od 0,5 posto, u drugom kvartalu iste godine zabilježeno je 1,2 posto rasta, a u trećem kvartalu 2015. godine rast je iznosio 2,8 posto. Europska komisija procjenjuje da je hrvatsko gospodarstvo tijekom 2015. kumulativno raslo za 1,8 posto, a u 2016. i 2017. godini očekuje se rast od 2,1 posto.

Manje nezaposlenih, ali i radnih mjesta

Prema podacima Hrvatskog zavoda za zapošljavanje, u Hrvatskoj trenutno ima 290.730 nezaposlenih osoba. Prema statističkim pokazateljima HZZ-a 2011. godine – prije četiri godine – u Hrvatskoj je nezaposleno bilo 305.333 osoba, odnosno 14.603 više nego danas.

Najrecentnije izvješće Državnog zavoda za statistiku pokazuje da je u prosincu 2015. godine u Hrvatskoj ukupno bilo 1.319.310 zaposlenih osoba. Četiri godine ranije, u prosincu 2011. godine, u Hrvatskoj je posao imalo 1.381.847 osoba. Broj radnih mjesta u četiri godine smanjio se za ogromnih 62.537, ali to je ujedno i jedini promatrani indikator koji ide u prilog Karamarkove tvrdnje o “potpuno uništenom gospodarstvu”.

Potrošnja i proizvodnja u porastu, plaće rasle

Podaci DZS-a pokazuju da je u porastu i industrijska proizvodnja, koja je prošle godine, s obzirom na 2014. godinu, porasla za 2,6 posto. Kroz prošlu godinu zabilježena je, opet prema podacima DZS-a, i porast potrošnje kućanstava: u prvom kvartalu 2015. potrošnja kućanstava rasla je za 0,3 posto, u drugom kvartalu za 0,6 posto, a u trećem kvartalu za 1,4 posto.

Dodajmo ovim brojkama i podatak da je u zadnje četiri godine, prema podacima DZS-a, porasla i prosječna neto plaća zaposlenih u pravnim osobama u RH. Ona je u prosincu 2011. godine iznosila 5493 kune, dok je u prosincu 2015. godine prosječna neto plaća iznosila 5855 kuna.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.